

ΔΕΛΤΙΟ ΤΥΠΟΥ

Διεθνές Συνέδριο

«**ΚΕΑ - ΚΥΘΝΟΣ ΙΙ: ΙΣΤΟΡΙΑ ΚΑΙ ΑΡΧΑΙΟΛΟΓΙΑ**», **10-14 Μαΐου 2025**.

Τριάντα χρόνια συμπληρώθηκαν από την πραγματοποίηση του θεμελιώδους για την Κυκλαδική ιστορία και αρχαιολογία συνεδρίου «Κέα – Κύθνος: Ιστορία και Αρχαιολογία» που είχε διεξαχθεί στα δύο νησιά το έτος 1994. Χάρη στη δημοσίευση των πρακτικών, **Λίνα Γ. Μενδώνη - Αλέξανδρος Μαζαράκης Αινιάν (επιμ.), *Κέα - Κύθνος: Ιστορία και Αρχαιολογία. Πρακτικά Διεθνούς Συμποσίου, Κέα – Κύθνος 22-25 Ιουνίου 1994*,(ΜΕΛΕΤΗΜΑΤΑ 27·Αθήνα 1998)**, το συνέδριο αυτό απετέλεσε σημαντικό εφαλτήριο για τη συστηματική ενασχόληση με τους αρχαιολογικούς χώρους και τα μνημεία των δύο νησιών κατά τις επόμενες δεκαετίες, εμπλουτίζοντας τις γνώσεις μας γι’ αυτά και παρέχοντας ένα βασικό υπόβαθρο για την μελέτη, την προστασία αλλά και την ανάδειξη του μνημειακού αποθέματος.

Σήμερα, τριάντα χρόνια μετά, είναι ορατά τα αποτελέσματα της εργώδους προσπάθειας του ΥΠΠΟ αλλά και εν γένει της επιστημονικής κοινότητας και στα δύο νησιά: νέα Αρχαιολογικά Μουσεία έχουν ιδρυθεί στην Κέα (2002) και στην Κύθνο (2023), η ανάδειξη του αρχαιολογικού χώρου της Καρθαίας στην Κέα ολοκληρώθηκε και έλαβε βραβείο Europa Nostra, η αναστήλωση του Πύργου της Αγίας Μαρίνας συνεχίζεται, οι συστηματικές χερσαίες και ενάλιες ανασκαφές έχουν αποκαλύψει σημαντικότατα τμήματα της αρχαίας πόλης της Κύθνου (σήμερα Βρυόκαστρο), ιδίως τα ιερά της, πλήθος επιφανειακών ερευνών και σωστικών ανασκαφών έχουν εμπλουτίσει την ιστορική τοπογραφία και έχουν διευρύνει το ιστορικό βάθος των Δυτικών Κυκλάδων, ενώ ταυτόχρονα εκατοντάδες βιβλία και μελέτες έχουν δημοσιευτεί από Πανεπιστήμια, Ξένες σχολές και μεμονωμένους μελετητές, αλλάζοντας πλήρως τον αρχαιολογικό χάρτη και στα δύο νησιά.

Σε αυτό το πλαίσιο, το **Τμήμα Ιστορίας Αρχαιολογίας και Κοινωνικής Ανθρωπολογίας του Πανεπιστημίου Θεσσαλίας** (ΙΑΚΑ), η **Εφορεία Αρχαιοτήτων Κυκλάδων** **του ΥΠΠΟ** και το **Ινστιτούτο Ιστορικών Ερευνών του Εθνικού Ιδρύματος Ερευνών** διοργανώνουν το δεύτερο συνέδριο με θέμα «**ΚΕΑ - ΚΥΘΝΟΣ ΙΙ: ΙΣΤΟΡΙΑ ΚΑΙ ΑΡΧΑΙΟΛΟΓΙΑ**» στις **10- 14 Μαΐου 2025**, στην Κύθνο και την Κέα, με την προσδοκία ότι και το νέο αυτό συνέδριο θα λειτουργήσει εξίσου καταλυτικά για την έρευνα στα δύο νησιά κατά τις επόμενες δεκαετίες.